**Høgelsbjerg Grundejerforenings generalforsamling 2. september 2017**

**Bestyrelsens beretning**

Lad mig indledningsvis præsentere bestyrelsens medlemmer. Det er: Marianna Ottsen Sørensen, nr 102, Mathias Mathiesen, nr 90, Rene Nielsen, nr 136, Finn Hove, nr 56 og Erik Hasselstrøm, nr 132. Ifølge vedtægterne skal der være 5 medlemmer og en suppleant, men sidste år lykkedes det kun at få valgt 4 medlemmer og en suppleant, så derfor har suppleanten Finn Hove fungeret som almindeligt medlem af bestyrelsen.

I det seneste år har bestyrelsen gennemført en række aktiviteter. Således har vi været optaget af at indsamle beboernes e-mailadresser, så at vi kunne forlade os på elektronisk kommunikation fremfor at skulle omdele sedler til de respektive postkasser, der er meget tidskrævende. Siden foråret har vi udelukkende kommunikeret skriftligt via e-mail. Udover at give os i bestyrelsen en arbejdsmæssig besparelse har det også betydet, at vi oftere og i større omfang end tidligere har kunnet informere om hvad vi beskæftiger os med i bestyrelsen på vegne af fællesskabet på Høgelsbjerg. Som noget nyt har I fået resumeer af alle bestyrelsesmøder og I er blevet bedt om at bidrage til tanker og løsninger omkring tennisbanen. Den linje agter vi at fortsætte med.

Grønne områder fylder meget i vort arbejde og i foråret har vi måtte lade fjerne 11 store træer i vort skovområde. Da det har været store og svært tilgængelige træer har vi været tvunget til, at benytte os af ekstern arbejdskraft med det rigtige grej og den rette ekspertise. Opgaven blev løst tilfredsstillende, men har betydet en ekstraordinær udgift.

Græsslåning varetages som tidligere af René og vores traktor. René er fortsat frisk, men det var vores traktor ikke, som vi har været nødt til at udskifte med en ny.

Engen ned mod det kommunale vandværk har vi pligt til at vedligeholde og vi har i mange år valgt, at 2 årlige klipninger er passende – én omkring skt. Hans og én i oktober. Sidste sommer stoppede ham der havde gjort det i mange år og vi fik entreret med en ny.

På vore to halvårlige aktivitetsdage får vi i fællesskab klaret den øvrige vedligeholdelse af de grønne områder. Vi har i flere år kæmpet med for lav deltagelse i aktivitetsdagene og med deraf følgende mangelfuld vedligehold. I år har det været anderledes. Efter bestyrelsens udmelding til beboerne om tingenes tilstand efter sidste års generalforsamling har vi oplevet et øget engagement og villighed til at tage medansvar for vore grønne områder. Ikke blot har der været større deltagelse i efterårets og forårets aktivitetsdage men flere beboere, der ikke har kunnet deltage på aktivitetsdagene, har på selvvalgte tidspunkter taget en tørn med de opgaver bestyrelsen har defineret. Det er vi rigtig glade for og resultaterne er heller ikke udeblevet. Vi har nu opnået en god vedligeholdelsesstandard.

Fra bestyrelsens side skal der lyde en stor tak til alle der har bidraget til, at Høgelsbjerg er et kvarter vi føler os godt tilpasse i.

Fra aktivitetsdagene kan vi se, at hvis blot der møder 5 – 6 ekstra beboere op kan vi nemt klare opgaverne selv uden at vi skal tilkøbe hjælp.

Tennisbanen har gennem de senere år givet anledning til mange overvejelser: hvor mange bruger den? Skal vi nedlægge den eller skal vi renovere den, så den bliver rigtig god. Vi valgte at sende problemstillingen ud til beboerne og efterlyste forslag og standpunkter. Svarene var blandede og talte både for det ene og det andet og samtidig kunne vi konstatere, at der selv blandt ikke-brugere af tennisbanen var en stemning for at beholde den om muligt.

Bestyrelsen fik indhentet priser og regnede på 2 scenarier 1) renovering til en god standard og 2) nedlæggelse, dvs. fjernelse af banematerialet og en tilsåning med græs. I begge tilfælde ville der blive tale om betydelige udgifter, som beboerreaktioner fortalte os, der absolut ikke var stemning for. Derfor valgte vi at fortsætte som hidtil med en beskeden årlig vedligeholdelse. Det er derfor glædeligt at beboerne gav den en ekstra skalle på forårets aktivitetsdag ligesom brugere af tennisbanen på eget initiativ sørger for at holde ukrudtet nede og jævne banen i perioderne mellem aktivitetsdagene. Derfor en tak for denne frivillige indsats.

Traditionen tro arrangeres der i årets løb en række sociale aktivitet på Høgelsbjerg, som vores festudvalg tager sig af. Festudvalget består af: Karina Lange, nr. 5, Jane Petersen, nr. 9, Martina K. Nielsen nr. 130 og Mai Nielsen nr. 136. I foråret har der været arrangeret fastelavnsfest med tøndeslagning for så vel børn som voksne, i juni sankthansfest med fælles grill og spisning samt bålafbrænding. Gennem rigtig mange år har vi i august afholdt vejfest i telt for enden af stamvejen, men da tilslutningen de seneste år har været dalende har festudvalget i år foreslået en bowling og fællesspisningsdag i bowlingcentret i forlængelse af generalforsamlingen. Der skal derfor lyde en stor tak til festudvalget for deres engagement i at bidrage til det sociale samvær på Høgelsbjerg.

Ved sidste års generalforsamling kunne den daværende formand Julie berette om at legepladsen ved vores bålplads var blevet fornyet i årets løb. Her et år senere kan vi konstatere, at legepladsen har været en succes. Den bliver regelmæssigt benyttet og ikke mindst når områdets bedsteforældre har besøg af børnebørnene.

Endelig vil jeg sige tak til vores revisor Julie for revision af regnskabet og vores dirigent Randi for afvikling af generalforsamlingen.

Bestyrelsen for Høgelsbjerg Grundejerforening